Jõelähtme vald on olnud minu kodu üle 30 aasta ja mul on siiralt hea meel, et pärast Tartu Ülikooli kehakultuuriteaduskonna lõpetamist tookord siia elama ja tööle sattusin. Töö inimeste heaolu nimel spordi ja liikuva eluviisi kaudu on mulle kõik need aastad südamelähedane olnud. Seda nii kehalise kasvatuse õpetaja kui ka korvpalli- ja ujumistreenerina ning võistluste korraldajana.

Liikumine ei ole mitte ainult tervise ja pikaealisuse alustala, vaid see aitab lükata edasi vajaduse sõltuda tervishoiust või hooldusabist. Iseenda aktiivsuse eest saame me kõik hoolt kanda, aga valla ülesanne on luua selleks tingimusi, kujundada vastavalt vallaruumi ja töötada välja toetusmeetmed. On hea meel, et palju on selles valdkonnas ära tehtud, aga kindlasti on palju veel teha. Jõelähtme, sealhulgas Loo alevik on kiiresti kasvav ja arenev piirkond, kus praegu tuleb viia lõpule kooli juurdeehituse teine etapp, mille käigus valmib spordikompleks ja suurem ujula.

Olen kindlal veendumusel, et valla areng ja tulubaasi suurenemine lubab nüüd juba seda, et meie lasteaed ehk alusharidus võib olla kohatasuta.

Peale tervise ja positiivse ellusuhtumise pean väga oluliseks inimsuhteid, mis on omavahel ka tihedalt seotud. Elame maailmas, kus nii töö- kui suhtluskultuur peavad olema lihtsad, asjalikud ja lahendusi otsivad. See viib meid edasi ja nii on kõigil parem elada.

Jüri Paavel